Smernica Komisie 1999/56/ES
z 3. júna 1999,
ktorou sa prispôsobuje technickému pokroku smernica Rady 78/933/EHS montáže osvetľovacích zariadení a zariadení svetelnej signalizácie na kolesových poľnohospodárskych alebo lesných traktoroch
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 74/150/EHS zo 4. marca 1974 o aproximácii právnych predpisov členských štátov o typovom schválení kolesových poľnohospodárskych alebo lesných traktorov [1], naposledy zmenenej a doplnenej smernicou Európskeho parlamentu a Rady 97/54/ES [2], najmä na jej článok 11,
so zreteľom na smernicu Rady 78/933/EHS zo 17. októbra 1978 o aproximácii právnych predpisov členských štátov montáže osvetľovacích zariadení a zariadení svetelnej signalizácie na kolesových poľnohospodárskych alebo lesných traktoroch [3], naposledy zmenenej a doplnenej smernicou 97/54/ES, najmä na jej článok 5,
(1) keďže kvôli zvýšeniu bezpečnosti je teraz potrebné špecifikovať, ako by mali byť namontované svetelné signalizačné zariadenia;
(2) keďže opatrenia stanovené touto smernicou sú v súlade so stanoviskom Výboru pre prispôsobovanie technickému pokroku, zriadeného článkom 12 smernice 74/150/EHS,
PRIJALA TÚTO SMERNICU:
Článok 1
Prílohy k smernici 78/933/EHS sa týmto menia a doplňujú v znení prílohy k tejto smernici.
Článok 2
1. Od 1. júla 2000, členské štáty nesmú:
- odmietnuť udeliť schválenie typu ES, vydať doklad podľa tretej zarážky článku 10 ods. 1 smernice 74/150/EHS alebo vnútroštátne typové schválenie, pokiaľ ide o typ traktora alebo
- zakázať zaradenie traktorov do premávky,
ak takéto traktory spĺňajú požiadavky smernice 78/933/EHS, zmenenej a doplnenej touto smernicou.
2. Od 1. januára 2001 členské štáty:
- už nesmú vydávať dokument podľa tretej odrážky článku 10 ods. 1 smernice 74/150/EHS pokiaľ ide o typ traktora, ktorý nespĺňa požiadavky smernice 78/933/EHS, zmenenej a doplnenej touto smernicou,
- môžu zamietnuť žiadosť o schválenie národného typu, pokiaľ ide o typ traktora, ktorý nespĺňa požiadavky smernice 78/933/EHS, zmenenej a doplnenej touto smernicou.
Článok 3
1. Členské štáty uvedú do platnosti zákony, iné právne predpisy a správne opatrenia potrebné na dosiahnutie súladu s touto smernicou do 30. júna 2000. Bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 4
Táto smernica nadobúda účinnosť dvadsiaty deň po jej uverejnení v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 3. júna 1999